b'\n_START_ARTICLE_\nTorvald Fisk\xc3\xa5\n_START_SECTION_\nBakgrunn\n_START_PARAGRAPH_\nFisk\xc3\xa5 vokste opp p\xc3\xa5 Fisk\xc3\xa5 i Strand i Rogaland.  Foreldre var Taletta Gjerde og Johan Fisk\xc3\xa5. Etter konfirmasjonen gikk han en vinter p\xc3\xa5 framhaldsskole i Strand, deretter en vinter p\xc3\xa5 Utgarden fylkesskole, og til sist underoffisersskolen i Kristiansand. I 1931 ble han gift med Johanna Gr\xc3\xb8dem fra Strand. Sammen hadde de fire barn.\n_START_SECTION_\nAndre verdenskrig\n_START_PARAGRAPH_\nVed krigsutbruddet i 1940 var han bonde, men ogs\xc3\xa5 vernepliktig l\xc3\xb8ytnant. Han deltok p\xc3\xa5 norsk side i kampene ved i Gloppedalen og Dirdal, som sjef for en bombekasteravdeling.  Da kampene var over satt han fanget i omtrent to uker. Vel hjemme igjen fikk han arbeid p\xc3\xa5 St\xc3\xa5lverket p\xc3\xa5 J\xc3\xb8rpeland._NEWLINE_Med sin offisersutdanning var han en naturlig medarbeider n\xc3\xa5r de lokale motstandsgruppene skulle organiseres i Distrikt 19 (Strand) i Milorg.  Han var tidlig interessert i \xc3\xa5 f\xc3\xa5 tak i de milit\xc3\xa6re mannskapsrullene for Strand og Ryfylke, som var lagret i Somaleiren i Sandnes.  En lokal kontakt i Stavanger gjennomf\xc3\xb8rte et innbrudd og sikret seg mannskapsrullene.  Med utgangspunkt i disse kunne Fisk\xc3\xa5 sette opp en milit\xc3\xa6r plan for styrker som ville v\xc3\xa6re mulig \xc3\xa5 mobilisere i Strand._NEWLINE_Fisk\xc3\xa5 fikk hjelp av Harald Brekke, som gjennomf\xc3\xb8rte arbeidet med \xc3\xa5 etablere lister for omr\xc3\xa5det rundt J\xc3\xb8rpeland.  H\xc3\xa5kon Barkve i Bj\xc3\xb8rheimsbygd satte opp lister for midtre Strand, mens Torvald Alsvik hadde oppgaven for nordre Strand.  Organiseringen var satt opp troppevis, med utvalgte skarpskyttere.  Fagfolk var f\xc3\xb8rt opp, slik at en visste hvem som kunne gjennomf\xc3\xb8re elektrikerarbeid, sprengning, sj\xc3\xa5f\xc3\xb8roppgaver osv.  Sammen med annen type etterretningsinformasjon inngikk mannskapslistene i en st\xc3\xb8rre rapport som ble smuglet ut til styresmaktene i London h\xc3\xb8sten 1942.\n_START_SECTION_\nKonsentrasjonsleir\n_START_PARAGRAPH_\nI l\xc3\xb8pet av h\xc3\xb8sten 1942 ble en rekke av deltakerne i Milorg i Strand arrestert av Gestapo.  Fisk\xc3\xa5 ble arrestert 29. november 1942. Han satt fengslet i Stavanger og p\xc3\xa5 Grini f\xc3\xb8r han ble sendt i tysk konsentrasjonsleir. Han d\xc3\xb8de i Natzweiler 23. januar 1944._NEWLINE_Fisk\xc3\xa5 ble i 1945 post mortem tildelt Krigsmedaljen. En minnest\xc3\xb8tte over ham er reist p\xc3\xa5 Fisk\xc3\xa5, avduket 6. juni 1948.'